K. Tóthová, poslankyňa: (2010-02-03):
A keďže pôvodný zákon bol na Ústavnom súde takto posúdený a čo predkladáte je totožné aj návrh ústavy, máte tu vášho experta, ktorého posúvate do parlamentu, jeho názor, že vlastne to, čo predkladáte, neodstraňuje problémy, ktoré vyriekol Ústavný súd. Žiaľ, tento ústrižok sa mi pred vystúpením zamotal medzi hazardné hry, keďže takto to ide za sebou, tak som si to dovolila teraz odcitovať, že nie je to len názor HZDS, ktoré sa strašne bojí a tak ďalej, ale aj váš právny expert doc. Procházka tento názor vyslovil. Vážené dámy, vážení páni, dovoľte, aby som uviedla legislatívny návrh o hazardných hrách. Denná tlač aj elektronické médiá nám veľmi často prinášajú početné dôkazy o účasti detí a mladistvých na hazardných hrách, hoci podľa existujúceho zákona č. 171/2005 Z. z. o hazardných hrách § 35 ods. 6 uvádza, že je zakázané osobám mladším ako 18 rokov hrať hazardné hry. Navyše ten istý zákon ukladá prevádzkovateľovi hazardnej hry, že je povinný vykonávať v herni stály dozor, zdôrazňujem, stály dozor nad tým, aby takéto osoby neprevádzkovali hazardné hry. Za týmto účelom je dokonca oprávnený vyžiadať si občiansky preukaz, to znamená nielen preukázanie totožnosti, ale aj preukázanie veku, a je povinný vykázať z herne osoby mladšie ako 18 rokov. Čiže z pohľadu zo zahraničia máme fantastickú právnu úpravu, pretože je zakázané a je určený subjekt, ktorý má povinnosť vykonávať stály dozor, dokonca má oprávnenia, tak ako polícia, možno žiadať preukázanie totožnosti. Nuž ale realita je iná. Keď vojdete do niektorých herní, osadenstvo, ktoré tam hrá, je evidentne mladšie ako 18 rokov, nič sa nedeje a podobne. O tom, že mladý človek je veľmi náchylný získať závislosť od hracích automatov, nebudem sa tu vyjadrovať, pretože lekári, psychológovia k tejto otázke povedali svoje. Preto predkladám legislatívny návrh, ktorý by mal uložiť daňovým úradom nie možnosť, ale povinnosť robiť permanentné vopred neohlásené kontroly, či prevádzkovatelia hazardných hier si plnia v zákone existujúcu povinnosť. Ja som presvedčená, že najmä KDH by malo toto podporiť. Ako som počula, ja si svoje poviem, ako som počula pri vašom vystúpení pri prezentácii vášho predsedu, rodina, jej blaho je cieľom, ja to nehovorím ironicky, to je dobré, lenže musíte všetko spraviť preto a že ste nerobili, to vám teraz tu vykričím. Koľkokrát ste nepodporili zákon o zákaze požívania alkoholických nápojov a návykových látok v parlamente? Koľkokrát ste to nepodporili? Koľkokrát sme sa museli s tým do parlamentu vracať? Potom poslednýkrát áno, a je tu aj poslanec Hrušovský, a preto poviem v jeho prítomnosti, že možno ste to podporili aj preto, že na nemenovanej recepcii s nemenovaným profesorom lekárom sme sa stretli nad nemenovanou požívatinou a dotyčný nemenovaný profesor lekár doslova si vzal pána poslanca Hrušovského do práce a doslova ho vyobracal, prečo KDH nepodporilo takýto legislatívny návrh? Však to tak bolo, pán poslanec? Vy hovoríte o rodine a takýto zákon ste nepodporili? Zákon o alkoholizme, ktorý sa získava v mladom veku, že nám deti pijú a hlavne, žiaľ, pijú nám dievčatá, budúce matky, budúce udržovateľky rodiny. A vy ste to nepodporili. Tak ako ste boli za rodinu? Ako  vlastne ten svoj cieľ plníte, ktorý prezentujete občanom, čiže vodu kážete a víno pijete. Dúfam, že dneska preukážete, že tá rodina je skutočne vašou prioritou, pretože gamblerstvo, pretože závislosť mladých ľudí, a nielen mladých, rozvracia rodiny. Že proste mladí ľudí siahajú na starších, na svoje babičky, aby získali financie na hranie, no to sú rodinné tragédie. Rozpredajú nábytok, rodiny sa rozpadajú. Vy o tom neviete? Ja o tom viem. (Hlas v sále.) Ja o tom viem, dokonca nemenovaný kňaz a ukážem vám list (hlas v sále), ja som si vystrihla z toho, mám aj (hlas z pléna), no nie, ja si myslím, že ten kňaz to napísal tak pekne ostro a uviedol svoje krstné meno, priezvisko...